
Text rozhodnutia
Súd: Krajský súd Bratislava Spisová značka: 1S/254/2020 Identifikačné číslo súdneho spisu: 1020201646 Dátum vydania rozhodnutia: 03. 12. 2020 Meno a priezvisko sudcu, VSÚ: JUDr. Renáta Janáková ECLI: ECLI:SK:KSBA:2020:1020201646.1 Uznesenie Krajský súd v Bratislave v právnej veci žalobcu: Advokátska kancelária Záhoráková & partners, s.r.o., IČO: 47 232 412, so sídlom Krasovského 13, 851 01 Bratislava, proti žalovanému: Generálna prokuratúra Slovenskej republiky, so sídlom Štúrova 2, 812 85 Bratislava, o preskúmanie zákonnosti rozhodnutia žalovaného č. Ei 231/20/1000-7 zo dňa 08.08.2020 takto r o z h o d o l : Krajský súd v Bratislave p o s t u p u j e vec Krajskému súdu v Žiline. o d ô v o d n e n i e : 1. Žalobou doručenou tunajšiemu súdu dňa 25.11.2020 sa žalobca domáhal preskúmania rozhodnutia žalovaného č. Ei 231/20/1000-7 zo dňa 08.09.2020, ktorým bolo potvrdené rozhodnutie Krajskej prokuratúry Žilina č. Ei 44/20/5500-5 zo dňa 24.07.2020, ktorým nebolo vyhovené žiadosti Advokátskej kancelárie Záhoráková & Partners, Krasovského 13, Bratislava - Petržalka, o sprístupnenie informácií, doručenej Krajskej prokuratúre Žilina dňa 17.07.2020. 2. Podľa § 97 zák. č. 162/2015 Z.z. Správny súdny poriadok (ďalej len SSP), ak tento zákon neustanovuje inak, správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť (ďalej len "procesné podmienky"). 3. Podľa § 13 ods. 1 SSP, miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. 4. Podľa § 18 ods. 2 SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. Nižší správny súd je postúpením veci vyšším správnym súdom viazaný. 5. Z podanej žaloby a aj z administratívneho spisu súd zistil, že v predmetnom konaní orgánom verejnej správy, ktorý rozhodol v prvom stupni o žalobcovej žiadosti o sprístupnenie informácií je Krajská prokuratúra Žilina, ktorá má sídlo v Žiline. V zmysle ust. § 13 ods. 1 S SP je preto miestne príslušným Krajský súd v Žiline, v ktorého obvode má sídlo orgán verejnej správy Krajská prokuratúra Žilina, ktorá rozhodovala aj v prvom stupni. 6. Nakoľko Krajský súd v Bratislave zistil, že nie je miestne príslušný, v zmysle ust. § 18 ods. 2 SSP postúpil vec uznesením miestne príslušnému správnemu súdu, t.j. Krajskému súdu v Žiline. Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. a/ SSP).

